ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Ιουλίου 1993 με την οποία επιτρέπεται στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου σχετικά με υποστρώματα ανάπτυξης, καταγωγής τρίτων χωρών (93/447/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 93/19/ΕΟΚ (2), και ιδίως το άρθρο 14 παράγραφος 3, τα αιτήματα των κρατών μελών, Εκτιμώντας: ότι, σύμφωνα με τις διατάξεις της οδηγίας 77/93/ΕΟΚ, το υπόστρωμα ανάπτυξης, όπως ορίζεται στο παράρτημα ΙΙΙ μέρος Α παράγραφος 14, δεν είναι κατά κανόνα δυνατό να εισάγεται στην Κοινότητα, λόγω του κινδύνου εισαγωγής επιβλαβών οργανισμών που αναπτύσσονται στο χώμα, εάν προέρχεται από την Τουρκία, τη Λευκορωσία, την Εσθονία, τη Λετονία, τη Λιθουανία, τη Μολδαβία, τη Ρωσία, την Ουκρανία ή από τρίτες μη ευρωπαϊκές χώρες εκτός της Κύπρου, της Αιγύπτου, του Ισραήλ, της Λιβύης, της Μάλτας, του Μαρόκου και της Τυνησίας- ότι με την απόφαση 88/429/ΕΟΚ (3) η Επιτροπή έχει εξουσιοδοτήσει το κράτος μέλος που υπέβαλε την αίτηση να προβλέπει παρεκκλίσεις όσον αφορά την εισαγωγή υποστρώματος ανάπτυξης, με σκοπό την εκπόνηση επιστημονικού έργου και υπό σαφώς καθορισμένους όρους- ότι η απόφαση αυτή προσδιόριζε ότι η εξουσιοδότηση αυτή θα λήξει στις 31 Δεκεμβρίου 1992- ότι οι περιστάσεις που δικαιολογούν την άδεια ισχύουν ακόμη- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Επιτρέπεται στα κράτη μέλη να προβλέπουν, υπό τους όρους που καθορίζονται στις παραγράφους 2 και 3, παρεκκλίσεις, με σκοπό την εκπόνηση επιστημονικού έργου, από το άρθρο 4 παράγραφος 1 σχετικά με την απαγόρευση που αναφέρεται στο μέρος Α παράγραφος 14 του παραρτήματος ΙΙΙ της οδηγίας 77/93/ΕΟΚ. 2. Με την επιφύλαξη των λοιπών διατάξεων της οδηγίας 77/93/ΕΟΚ, οι υπεύθυνες επίσημες αρχές των κρατών μελών φροντίζουν ώστε να πληρούνται οι ακόλουθες προϋποθέσεις: α) η φύση και οι στόχοι του επιστημονικού έργου για το οποίο απαιτείται η εισαγωγή υποστρώματος ανάπτυξης εξετάζεται και εγκρίνεται- β) η ποσότητα του υποστρώματος ανάπτυξης περιορίζεται στο βαθμό που επαρκεί για το εγκεκριμένο επιστημονικό έργο- γ) οι χώροι και οι εγκαταστάσεις του ιδρύματος στο οποίο πραγματοποιείται το επιστημονικό έργο επιθεωρούνται, έτσι ώστε να διασφαλίζεται το γεγονός ότι δεν θα αποδράσει κανείς επιβλαβής οργανισμός που εισάγεται μαζί με το υπόστρωμα ανάπτυξης και εγκρίνονται και δ) τα επιστημονικά και τεχνικά προσόντα του προσωπικού που ασχολείται με την επιστημονική εργασία εξετάζονται και εγκρίνονται. 3. Στην περίπτωση που προβλέπεται μια παρέκκλιση σύμφωνα με την παρούσα απόφαση, οι υπεύθυνες επίσημες αρχές του οικείου κράτους μέλους εξασφαλίζουν ότι, εφόσον περατωθεί το εν λόγω επιστημονικό έργο: α) το εισαχθέν υπόστρωμα ανάπτυξης καθώς και όλα τα φυτά, τα φυτικά προϊόντα, το υπόστρωμα ανάπτυξης και τα λοιπά υλικά που έχουν έλθει σε επαφή με αυτό καταστρέφονται με τον τρόπο που ορίζουν οι εν λόγω υπεύθυνες επίσημες αρχές και β) οι χώροι και οι εγκαταστάσεις στις οποίες πραγματοποιούνται οι εν λόγω επιστημονικές εργασίες αποστειρώνονται με τον τρόπο που ορίζουν οι εν λόγω υπεύθυνες επίσημες αρχές. Άρθρο 2 1. Τα κράτη μέλη ενημερώνουν την Επιτροπή και τα λοιπά κράτη μέλη σχετικά με κάθε περίπτωση εφαρμογής της παρούσας απόφασης. 2. Η άδεια που χορηγείται σύμφωνα με το άρθρο 1 παύει να ισχύει στις 31 Δεκεμβρίου 1996. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 9 Ιουλίου 1993.

[Source: multi_eurlex | Tokens: 3423]